DJEČJI VRTIĆ OSMJEH

J. BARAKOVIĆA2A

23244 STARIGRAD

**KURIKULUM DJEČJEG VRTIĆA „OSMJEH“ STARIGRAD**

**2022. GODINA**

Ravnateljica:

Ana Prstec Marasović

Starigrad, rujan, 2022.

REPUBLIKA HRVATSKA

ŽUPANIJA: ZADARSKA

GRAD: STARIGRAD

ADRESA: J.BARAKOVIĆA2A

E-MAIL: dv.osmjeh@gmail.com

**https://dvosmjeh.hr**

Telefon: 023/369-07

OIB: 13557716238

OSNIVAČ: OPĆINASTARIGRAD

GODINA OSNIVANJA: 2010.

KLASA: 601-03/22-1/3

UR.BROJ: 2198-9-5-22-1

1. **Kurikulum**
	1. O kurikulumu.........................................................................................4
	2. Iz nacionalnog kurikuluma....................................................................5
		1. Svrha i važnost predškolskog kurikuluma.......................................5
		2. Struktura predškolskog kurikuluma.................................................6
	3. Naša vizija kurikuluma vrtića.................................................................8
	4. Kurikulum DV Osmjeh Starigrad...........................................................8
2. **Programi**
	1. Redoviti program.................................................................................16
	2. Program predškole..............................................................................22
3. **Bitni zadaci odgojno-obrazovnog rada na nivou ustanove**.....................24
4. **Projekti**..........................................................................................................26
5. **Suradnja s roditeljima**…………………………………………………………..27
6. **Vrednovanje i samovrednovanje u vrtiću**..................................................28
7. **Zaključak** …………………………………………………………………………..29
8. **KURIKULUM**
	1. **O kurikulumu**

Najčešće se pod kurikulumom podrazumijeva cjeloviti tijek odgojno-obrazovnog procesa što uključuje ciljeve odgoja i obrazovanja, sadržaje, nastavne metode, situacije i strategije te načine evaluacije (Bratko, Ljubin, Matijević, 2000.).

Predškolskim kurikulumom u širem smislu smatramo službenu odgojno-obrazovnu koncepciju, zajedničku na razini države, propisanu aktima koji sadržavaju temeljne ideje i načela odgoja i obrazovanja, življenja i učenja djece u predškolskoj ustanovi.
Predškolskim kurikulumom u užem smislu smatramo odgojno-obrazovnu koncepciju koja se zajednički razvija, tj. sukonstruira u određenoj odgojno-obrazovnoj ustanovi koja podrazumijeva ukupnost odgojno-obrazovnih interakcija unutar fizičkog i socijalnog okružja te ustanove, što uključuje djecu i odrasle (sve njezine posebnosti, kulturu…).

Dakle svaki vrtić, svaka pojedina ustanova, formulira svoj vlastiti kurikulum koji se temelji na specifičnostima i socijalnom kontekstu kraja u kojem se nalazi, kadrovskim i prostornim mogućnostima te najvažnije: kurikulum polazi od djeteta – temelji se na dobrom razumijevaju djeteta – njegovih interesa, razvojnih potreba i mogućnosti, postojećih znanja i razumijevanja, kognitivnih strategija i stilova učenja, modaliteta i kvalitete komunikacije s drugima, kreativnih i drugih potencijala.Sadržaji djetetova učenja nisu strogo propisani jer se poučavanje zamjenjuje učenjem činjenjem, izravnim stjecanjem iskustva, pa se materijali i sadržaji nude na temelju praćenja i podržavanja interesa i inicijativa djece. Razvoj kurikuluma započinje proučavanjem i mijenjanjem okruženja, na način da ono omogućuje interakciju, istraživanje, kretanje i neovisnost. Djeca uče aktivno, sudjelujući, čineći, surađujući s drugima. Takav je kurikulum otvoran i fleksibilan, stalno se nadopunjuje, razvija, konstruira…Humanistička razvojna koncepcija kurikuluma usmjerena je na razvoj sposobnosti i mogućnosti svakog pojedinog djeteta, te na poštivanje interesa, potreba i prava djeteta. Dijete uči, bira sadržaje i aktivnosti na način koji je njemu svrhovit, sukladno svojim interesima, potrebama i mogućnostima. Zadatak vrtića je upravo poticati procese osposobljavanja djece za aktivno sudjelovanje, suradnju, samostalnost u konstruiranju vlastitih sadržaja i aktivnosti.

* 1. **Iz nacionalnog kurikuluma**

Nacionalni kurikulum za rani i predškolski odgoji i obrazovanje je službeni dokument propisan u republici Hrvatskoj koji sadrži temeljne vrijednosti odgoja i obrazovanja djece u vrtiću.

Nacionalni kurikulum sadrži: polazišta, načela, vrijednosti i ciljeve koji predstavljaju okosnicu oblikovanja odgojno-obrazovnoga procesa i kurikuluma svakog vrtića.

**Polazišta**

Polazišta Nacionalnoga kurikuluma su postojeći dokumenti, primjeri dobre odgojno-obrazovne prakse te znanstvene studije o postignućima hrvatske i svjetske teorije i prakse.

**Načela**

Načela na kojima počiva nacionalni kurikulum za rani i predškolski odgoj i obrazovanje su:

* **Fleksibilnost** odgojno-obrazovnog procesa vrtića (vrijeme, prostor, organizacija)
* **Partnerstvo** vrtića s roditeljima i širom zajednicom
* **Osiguravanje kontinuiteta** u odgoju i obrazovanju
* **Otvorenost** za kontinuirano učenje i spremnost na unapređivanje prakse
	+ 1. **Svrha i važnost predškolskog kurikuluma**

Temeljne vrijednosti Nacionalnoga kurikuluma za rani i predškolski odgoj i obrazovanje proizlaze iz opredijeljenosti hrvatske obrazovne politike za cjeloviti osobni razvoj djeteta, za čuvanje i razvijanje nacionalne, duhovne, materijalne i prirodne baštine Republike Hrvatske, za europski suživot te za stvaranje društva znanja i vrijednosti koje će omogućiti napredak i održivi razvoj. Kroz odgojno obrazovni proces kod djece se razvijaju vrijednosti koje unaprjeđuju intelektualni, društveni, moralni i duhovni razvoj djece. Te vrijednosti su: znanje, identitet, humanizam i tolerancija, odgovornost, autonomija, kreativnost.

* + 1. **Struktura predškolskog kurikuluma**

Nacionalni kurikulum za rani i predškolski odgoj i obrazovanje usmjeren je prema osiguranju dobrobiti za dijete stoga je i planiranje odgojno-obrazovnoga procesa usmjereno na načine kako se ona može ostvariti. Nacionalni kurikulum uključuje: osobni i emocionalnu, obrazovnu i socijalnu dobrobit djeteta. Svaka od ovih dobrobiti uključuje niz razvojnih zadaća koje se ostvaruju u procesu odgoja. Jedan od važnih ciljeva je cjelovit razvoj, odgoj i učenje djece te razvoj njihovih kompetencija.

Nacionalnim kurikulumom za rani i predškolski odgoj i obrazovanje potiče se i osnažuje razvoj osam temeljnih kompetencija za cjeloživotno učenje, koje je obrazovna politika RH prihvatila iz Europske unije:

1. Komunikacija na materinskome jeziku

2. Komunikacija na stranim jezicima

3. Matematička kompetencija i osnovne kompetencije u prirodoslovlju

4. Digitalna kompetencija

5. Učiti kako učiti

6. Socijalna i građanska kompetencija

7. Inicijativnost i poduzetnost

8. Kulturna svijest i izražavanje.

Kurikulum vrtića podrazumijeva ukupnost odgojno-obrazovnih interakcija u sklopu fizičkog i socijalnog okruženja vrtića, koja uključuje djecu i odrasle.

Kurikulum vrtića u svakoj ustanovi oblikuje se s obzirom na specifičan kontekst tj. njezinu kulturu te kulturu i tradiciju okruženja u kojem se ustanova nalazi.

Oblikovanje kurikuluma u vrtiću treba biti usklađeno s vrijednostima sadržanima u Nacionalnom kurikulumu. Ostvarivanje kvalitetnog kurikuluma vrtića podrazumijeva stvaranje odgovarajućih organizacijskih uvjeta koji se temelje na suvremenom shvaćanju djeteta, tj. shvaćanju djeteta kao cjelovitog bića, kao istraživača i aktivnog stvaratelja znanja, kao socijalnog subjekta sa specifičnim potrebama, pravima i kulturom, kao aktivnoga građanina zajednice te kao kreativnog bića sa specifičnim stvaralačkim i izražajnim potencijalima.

**Značajke kurikuluma vrtića**

Kurikulum ranog odgoja obilježavaju:

* integrirana tj. holistička značajka
* razvojna, otvorena i dinamična priroda
* humanistička i razvojno-primjerena orijentacija
* konstruktivističko i sukonstruktivističko učenje
* inkluzivna značajka

**Holistička odnosno integrirana** značajka podrazumijeva cjelovit odgoj i obrazovanje koji je usklađen s integriranom prirodom odgoja i učenja djeteta. Aktivnosti koje dijete slobodno bira trebale bi integrirati različita područja znanja.

**Razvojna, otvorena i dinamična priroda** podrazumijeva odstupanje od ranije utvrđenog plana aktivnosti u korist podržavanja trenutnih interesa i mogućnosti djece. U oblikovanju kurikuluma planira se ono što djeca mogu učiti (oblikuju se uvjeti za učenje), a ne ono što bi trebala činiti (nije važan precizan tijek aktivnosti).

**Humanistički pristup** karakterizira poštovanje individualnih interesa i razvojnih potreba i prava svakog djeteta. Polazna točka je dijete i njegov potencijal. Kako bi se to postiglo potreban je neautoritaran i demokratičan ustroj vrtića odnosno oblikovanje socijalnog okruženja u kojem se dijete razumije i poštuje.

**Konstruktivističko** učenje temelje se na spoznaji da dijete samo dolazi do znanja na aktivan način. Odgajatelj potiče dijete na promišljanje i kreiranje novog znanja koje se povezuje sa starijim znanjem.

**Sukonstruktivističko** učenje događa se u socijalnoj interakciji s drugom djecom ili odraslima.

**Inkluzivna** značajka očituje se u poštovanju i prihvaćanju različitosti djece: različita životna dob, posebne potrebe i prava, različite nacionalnosti i vjeroispovijesti i sl.

* 1. **Naša vizija kurikuluma vrtića**

**Stvoriti vrtić po mjeri svakog djeteta, dječji vrtić kao „dječja kuća“ u kojoj se poštiva i uvažava svako dijete i odrasli, potiče razvoj tolerancije i empatije, potiče rast i razvoj svih sudionika odgojno obrazovnog procesa.**

**Premise koje nas vode u radu:**

**Djeca uče kroz neposredno iskustvo u zajednici s drugima**

**Djeca znanje stječu aktivno, oslanjajući se na vlastiti istraživački potencijal**

**Svako je dijete individua, sa vlastitim interesima, potencijalima i tempom razvoja.**

**1.4. Kurikulum DV „Osmjeh“ Starigrad**

Dječji vrtić „Osmjeh“ nalazi se u Općini Starigrad, na SZ dijelu Zadarske županije, 45 kilometara od Zadra, na obali mora, podno najveće hrvatske planine Velebita i neposrednoj blizini nacionalnog parka Paklenica. Povezanost planine i mora, i prekrasna priroda specifičnosti su ovog kraja.

Općina se prostire na površini od 170,09 km2, te broji 1.697 stanovnika (po popisu stanovništva iz 2021. godine) smještenih u tri naselja, i to: Starigrad Paklenica, sjedište općine, Seline  i Tribanj.

Dječji vrtić „Osmjeh“ ustanova je za odgoj i obrazovanje djece koja svojim programima obuhvaća djecu od navršene treće godine života do polaska u školu u dvije mješovite skupine.

Većina ljudi ovog kraja, tako i većina roditelja korisnika usluga našeg vrtića sezonski su radnici. Unatoč tome vrtić najmanji broj djece pohađa tijekom ljeta. Zbog navedenog koristimo kolektivni godišnji odmor tijekom ljetnih mjeseci.

Malen broj djece u općini omogućuje nam da u vrtić upisujemo svu djecu za koju su tijekom upisa predani zahtjevi za upis, a koja ispunjavaju uvjet da su navršila tri godine života te nam često tijekom pedagoške godine ostaje prostora za upis još kojeg pojedinog djeteta a da brojčano stanje u skupinama ostaje unutar okvira Državnog pedagoškog standarda predškolskog odgoja i naobrazbe.

Dječji vrtić Osmjeh nudi primarni petosatni program s integriranim programom predškole, primarni desetosatni program s integriranim programom predškole i obvezni program predškole u trajanju os 250/150 sati za djecu koja ne pohađaju primarne programe a u godini su pred polazak u školu.

Deset satni program roditelji plaćaju 700,00 kn. Pet satni program koji roditelji plaćaju 400,00kn. Obvezni program predškole u trajanju od 250/150 sati je besplatan.

Obvezni program predškole u trajanju 250/150 sati za djecu koja ne pohađaju primarne programe nije predmet interesa roditelja korisnika vrtića. Od kada je program uveden svega je dvoje djece koristilo taj program i to integrirano u redovne skupine.

Roditelji korisnika koji nisu iz Općine, sklapanjem ugovora i suradnjom s njihovim općinama njima se nastoji osigurati ista cijena vrtića kao i roditeljima iz Općine.

Obitelji s četvero i više djece imaju pravo na besplatan vrtićno u posljednje tri pedagoške godine nema obitelji koje ispunjavanju taj uvjet.

Kroz posljednjih nekoliko godina zamijetili smo blagi porast djece s teškoćama. Obzirom da smo jedini vrtić u općini praksa nam je uključiti djecu s teškoćama u programe vrtića iako za navedeno nemamo sve uvjete. Nedostatak uvjeta nastojimo kompenzirati edukacijom, najviše pomoću stručne literature, ukoliko je mogućnost putem seminara i radionica i suradnjom s DV „Latica“ iz Zadra.

U pedagoškoj godini 2022./2023. planira se otvaranje mješovite jaslične skupine za djecu od navršenih godinu dana života do tri godine. U procesu smo prilagodbe i opremanja sobe dnevnog boravka i prostora sanitarija za djecu jaslične dobi. Otvaranje jaslične skupine iziskivat će zapošljavanje dvoje odgojitelja (m/ž), povećanje satnice stručnom suradniku pedagogu (m/ž) te zapošljavanje više medicinske sestre/brata kao zdravstvenog voditelja u vrtiću.

Kurikulum vrtića predstavlja implementaciju odnosno način provedbe Nacionalnog kurikuluma za rani i predškolski odgoj i obrazovanje u pojedinom vrtiću s obzirom na njegove posebnosti. Kvalitetu kurikuluma vrtića određuju kvaliteta prostorno materijalnog i socijalnog okruženja te organizacijska kultura, koje se kontinuirani i konstantno propituju te u skladu s time i unapređuju.

Vrtićkim kurikulumom Dječjeg vrtića Osmjeh utvrđen je okvirni plan i program rada kroz redovne programe. Pri izradi kurikuluma stavljen je naglasak na navedene specifičnosti vrtića i sredine u kojoj vrtić djeluje. Središte i polazište rada jesu potrebe i interesi naše djece, roditelja i lokalne zajednice. U planiranju aktivnosti vodimo se načelima humanizma, individualizma i interdisciplinarnosti. Bitne pretpostavke ostvarivanju ciljeva postavljenih u kurikulumu su: podizanje stručnih kompetencija odgojitelja, kvalitetna suradnja na relaciji roditelji-vrtić, prepoznatljivost i podrška lokalne zajednice.

Kurikulumom se utvrđuju osnovne smjernice rada dječjeg vrtića Osmjeh i to na nekoliko razina:

**U odnosu na dijete**

* upoznavanje sa dječjim zdravstvenim (putem razgovora s roditeljima prilikom upisa, putem zdravstvene dokumentacije, praćenjem djeteta) i socijalnim statusom uz praćenje i nastojanje unapređenja istog
* prilagođavanje dnevnog života u predškolskoj ustanovi individualnim potrebama djece (prehrana, izmjena aktivnosti i odmora, boravak na zraku, potrebe za kretanjem...)
* osiguranje općih i sigurnosnih uvjeta za boravak djece u predškolskoj ustanovi (mikroklimatski uvjeti, higijena prostora, organizacija prostora,...) sa posebnim naglaskom na ostvarivanje aktivnosti zaštite i razvoja sposobnosti samozaštite kod djece
* podizanje dnevne kvalitete života u vrtiću u skladu s njegovim razvojnim i aktualnim potrebama
* praćenje i procjenjivanje primjerenosti djetetove okoline njegovim razvojnim mogućnostima i aktualnim potrebama
* poticanje i podupiranje promjene koje omogućavaju zadovoljavanje djetetovih trajnih i aktualnih potreba
* djelovanje na dječjoj fizičkoj i psihičkoj sigurnosti u skladu sa Sigurnosno zaštitnim i preventivnim programom i Protokolima ponašanja u rizičnim situacijama
* zadovoljavanje dječje potrebe za igrom i kretanjem u cilju pravilnog razvoja cjelokupne muskulature (raznovrsne tjelesne aktivnosti na otvorenom i u zatvorenom prostoru: dnevna tjelovježba, igre u dvorištu, šetnje)
* omogućavanje djetetu dovoljno vremena za zadovoljavanje njegovih potreba (fleksibilan vremenik za aktivnosti, jelo…)
* poštivanje osobnosti djeteta uz osiguravanje prava na intimu (nastojati organizirati kutiće tako da omogućuju druženje manje grupe djece ili osamljivanje pojedinog djeteta prema njegovoj potrebi)
* bogaćenje dječje spoznaje o navikama zdravog življenja
* djelovanje na usvajanju i usavršavanju kulturno – higijenskih i radnih navika kod djece (briga o sebi), te navika zdravog života u cjelini
* razvijanje senzibiliteta kod djece za suradničke i humane odnose (briga o drugima, razumijevanje, empatija, umijeće čekanja na red…)
* poticanje uspostavljanja kvalitetnih odnosa s drugom djecom i odraslima(sudjelovanje, pregovaranje, rješavanje sukoba, razumijevanje i poštivanje različitosti među ljudima)
* podržavanje i ostvarivanje prava djeteta, stjecanje navika ispunjavanja obveza
* poticanje interesa za razvoj ekološke kulture djece (briga o okolini, sakupljanje starog papira, čišćenje okoliša vrtića, briga o vrtićkim ljubimcima, projekti ekološke tematike)
* identifikacija i praćenje djece sa posebnim potrebama
* inkluzija djece s teškoćama u razvoju u redovne programe
* djelovanje na očuvanju zdravlja i poticanju zdravog življenja putem pravilne prehrane i tjelesnih aktivnosti primjerenih dobi
* upoznavanje djece sa zdravim i nezdravim namirnicama ( putem razgovora, čitanja, enciklopedija, piramida zdrave prehrane, iskustva…)
* obogaćivanje jelovnika raznolikim zdravim namirnicama
* poštovanje individualnosti dječjih potreba pri konzumaciji obroka
* poticanje samostalnost u obavljanju aktivnosti (samostalnost djetetova djelovanja, mišljenja i odlučivanja)
* poticanje razvoja vještina učenja (povezivanja sadržaja, logičkoga mišljenja, argumentiranja, zaključivanja i rješavanja problema)
* osiguravanje kvalitetne prilagodbe trenutačnom okruženju i kvalitetno osposobljavanje za izazove koji očekuju dijete (primjerice, polazak u školu) - mogućnost prilagodbe novim, promjenjivim okolnostima
* sposobnost odgovornoga ponašanja u okružju (prirodnom i materijalnom)
* življenje i učenje prava djeteta , ali i obveza
* poticanje samoinicirane i samoorganizirane aktivnosti djece
* poticanje prirodne znatiželje djece, samoprocjene i preuzimanja odgovornosti za vlastite izbore i ponašanja
* dobrobit i radost svakog djeteta

**U odnosu na roditelje:**

* Vrtić ima trajni zadatak kroz stalnu komunikaciju i interakciju razvijati s roditeljima partnerski odnos koji se temelji na međusobnom poštivanju, savjetovanju i dijalogu, a sve s ciljem stvaranja zajedničke odgovornosti za dobrobit djece
* Suradnju s roditeljima temeljiti na savjetovanju i dijalogu, kao i njihovim dobrovoljnim uključivanjem i sudjelovanjem u radu vrtića, te pružanje podrške obitelji u području kvalitetne afirmativne roditeljske uloge
* suradnju s roditeljima realizirati preko:
	+ roditeljskih sastanaka
	+ individualnih razgovora – prema potrebi i želji svakog pojedinog roditelja ili na inicijativu odgojitelja, tokom cijele pedagoške godine (upoznavanje specifične roditeljske i obiteljske potrebe koje utječu na djetetove aktualne potrebe te ih uvažavati pri planiranju rada u skupini)
	+ svakodnevni kontakt – svakodnevno prilikom preuzimanja i predavanja djeteta roditelju od odgojitelja se očekuje da roditelju da informacije bitne za taj dan boravka djeteta u vrtiću
	+ anketa – prema potrebi tijekom godine
	+ razgovora sa roditeljima novoupisane djece ( o navikama i karakteru, djece, što očekuju od vrtića, o bolestima i alergijama, na što bi voljeli da obratimo pažnju…) u svrhu što boljeg upoznavanja djeteta i roditelja te uspostavljanja međusobnog povjerenja.
	+ kutića za roditelje – prenošenje informacija pismenim putem roditeljima tijekom cijele godine, uz redovno osvježivanje istih
	+ uključivanja roditelja u odgojno obrazovni rad prema dječjim interesima, mogućnostima i želji roditelja – tijekom godine
	+ sakupljačke aktivnosti – tijekom godine
	+ sudjelovanja u organizaciji i ostvarenju izleta, predstava, posjeta, druženja, proslava, radionica – tijekom godine
* intenzivnije uključivanje roditelja u neposredan odgojno-obrazovni proces kao ravnopravnog partnera koji svojim specifičnim znanjima i iskustvom može obogatiti život djeteta u vrtiću
* realizirati i raditi na unapređenju raznovrsnih elektroničkih oblika komunikacije s roditeljima, no prvenstveno dati prednost neposrednim oblicima komunikacije
* intenzivna, redovna i otvorena komunikacija s roditeljima djece s teškoćama sa svrhom dobrobiti djeteta i ispunjavanja djetetovih potencijala

**U odnosu na prostorno, materijalno i vremensko okruženje:**

* osiguravanje organizacije prostora koji je funkcionalan, siguran, usmjeren na promoviranje susreta, komunikaciju i interakciju, omogućuje djetetu distanciranje iz grupnih zbivanja i pravo na privatnost
* prostor je organiziran u kutiće, koji su svi tematski povezani i omogućavaju djeci suradnju u manjim skupinama, te nastojimo osigurati i „sakrivene“ kutiće koji djeci omogućavaju povlačenje u osamu ukoliko imaju potrebu
* osiguravanje bogate ponude raznovrsnih, razvojno primjerenih i stalno dostupnih materijala koji potiču aktivnu konstrukciju znanja
* u radu koristimo gotove kupljene didaktičke materijale, ali također i raznovrsne prirodnine, ambalaže, tekstile, stare električne aparate i dr. pod uvjetom da zadovoljavaju kriterije primjerenosti i sigurnosti u kontekstu dječjeg vrtića
* nastojimo sami izrađivati što više didaktičkih sredstava je moguće imajući prvo na umu sigurnost djece kao i primjerenost i svrhovitost samih materijala
* osiguravanje fleksibilnog dnevnog ritama koji se temelji na prepoznavanju i uvažavanju djetetovih potreba:
* pratiti interese svakog pojedinog djeteta te opremati prostor u skladu sa istim, stalno nadopunjavati i nadograđivati prostor
* formirati kutiće ili proširivati i nadograđivati postojeće sukladno interesima djece
* omogućiti slobodno kretanje djece i slobodan izbor aktivnosti unutar skupina
* svakodnevne aktivnosti na otvorenome

**U odnosu na društveno okruženje:**

* ciljevi i zadaće suradnje s društvenim okruženjem u cilju osiguravanja funkcioniranja vrtića kao ustanove:
* bogaćenje dječjih iskustava, te poticanje i razvoj specifičnih interesa i sklonosti dodatnim sadržajima u i izvan vrtića (sustavan rad na suradnji s lokalnim institucijama kako bi djeca iskustveno spoznala ulogu i značaj istih) – sukladno prepoznatim interesima i/ili potrebama djece nastojimo organizirati različita gostovanja i/ili posjete kako bi produbili dječja iskustva i spoznaje
* zaštita zdravlja i osiguravanje optimalnih uvjeta za pravilan rast i razvoj djece u vrtiću
* osiguravanje potpore u radu s djecom s teškoćama suradnjom s DV „Latica“, Zadar
* osigurati funkcioniranje vrtića u skladu s važećim zakonskim propisima i pravilnicima
* osigurati uredno financijsko poslovanje vrtića u skladu s propisima i mogućnostima
* poticati i organizirati razna uključivanja vrtića u humanitarne i druge akcije
* osigurati model usklađenog življenja koji poštuje prava djeteta u skladu s humanim vrijednostima koje razvijaju kompetencije djeteta i sve oblike učenja
* osnaživanje zaštitnih mehanizama i umanjivanje rizičnih čimbenika
* prihvaćanje, njegovanje i razvijanje vrijednosti obitelji, zajednice i društva
* intenzivna suradnja sa školskim stručnim suradnicima osobito vezano uz djecu u godini prije polaska u školu, što nam omogućuje činjenica da živimo u maloj sredini

**U odnosu na stručni tim i odgojitelje**

* osnaživanje osobnih i profesionalnih kompetencija za primjereno i funkcionalno djelovanje u odnosu na same sebe (refleksivni praktičar), na suradnike, na svako pojedino dijete, roditelje kao i sve ostale uključene u odgojno obrazovni proces – sustavno radimo na izgrađivanju što kvalitetnijih odnosa između djelatnicima unutar same ustanove, što se ne odnosi samo na pedagoško već i na pomoćno osoblje, jer smo uvjereni da se sklad u odnosima unutar djelatnika ustanove odražava na kvalitetu rada s djecom, suradnju s roditeljima i ostalim vanjskim subjektima
* razvijanju što kvalitetnijeg vrtića / odgojno-obrazovnog procesa – međusobnom komunikacijom, aktivnim slušanjem, dijeljenjem iskustava, dilema i ideja nastojimo oplemeniti odgojno obrazovni proces
* razvijanje osobne odgovornosti za cjelovito djelovanje na dijete u svim interakcijama;
* razvijanje odgovornosti u osobnom i timskom radu
* razvijanje refleksivne prakse
* proklamiranje humanih vrijednosti
* razvijanje okruženja u kojem si pojedinci sinergijski, uvažavajući sebe i jedni druge, pomažu u svakodnevnom radu
* pojačavanje individualnog stručnog usavršavanja praćenjem pedagoške literature i međusobno prenošenje novih saznanja

**U odnosu na ostale zaposlenike**

* razvijanje odgovornosti u osobnom i timskom radu u odnosu na radnu ulogu / poslove, na dobrobit djeteta, na cjelokupno ozračje vrtića
1. **PROGRAMI**
	1. **Redoviti programi**

Program i rad vrtića te organizacija prostora temelje se na načelima humanističkog i holističkog pristupa te se kontinuirano radi na kreiranju uvjeta u kojima nema prisile, u kojima se i djecu i odrasle potiče na samoprocjenu i međusobno poštivanje i razumijevanje, stvaranje pozitivne slike o sebi, u kojima vlada zajedništvo različitosti, organizacija vrtića prvenstveno po potrebama djece i odraslih, suradnja sa roditeljima (putem sastanaka, individualnih razgovora, boravka u grupi, radionica, priredbe, predstave…), vrtić kao zajednica koja uči kroz interdisciplinarni pristup i na temelju interesa djece.

Cilj je stvaranje uvjeta za svrsishodno unapređivanje i obogaćivanje dječjih iskustava, unapređivanja kvalitete života djece u cjelini

Praćenje i poticanje razvoja djece odvija se kroz sva 4 razvojna područja:

* **Tjelesni i psihomotorni razvoj**

- prepoznati i zadovoljavati individualne potrebe djece posebice u adaptacijskom periodu, izmjeni odmora i aktivnosti, prehrani

- uvažavati i zadovoljavati različitost dječjih potreba za odmorom

- voditi računa o individualnoj različitosti kod djece pri količini i vrsti konzumiranja hrane, te o usavršavanju samoposluživanja, čistoće, kulture prehrane

- konstantno usavršavanje kulturno – higijenskih navika – briga o sebi

- djelovati na razvoju i unapređivanju ekološke osjetljivosti djece – briga o posrednoj i neposrednoj okolini

- jačati imunološki sistem i djelovati na očuvanju zdravlja djece (boravak na zraku,pravilna prehrana, tjelesno vježbanje, primjereno odijevanje,..)

- njegovati humane odnose i komunikaciju – briga o drugima, razumijevanje i poštivanje individualnih razlika

* **Socio – emocionalni razvoj i razvoj ličnosti**

 - djelovati na razvoju osjećaja sigurnosti i samopouzdanja kod djece (posebno u adaptacijskom periodu) upoznavanjem prostora i djece i odraslih, mogućnošću korištenja i mijenjanja prostora (centri aktivnosti i interesa) prema dječjim potrebama, te što bogatijom ponudom poticaja za aktivnosti djece

- djelovati na razvoju pozitivne slike o sebi kod djece i na razvoju humanih i suradničkih odnosa poštujući dječje želje i interese i uz uvažavanje dječjih individualnosti i različitosti – učenje potrebnih životnih vještina uz samo-potvrđivanje na pozitivan, prihvatljiv, zdrav i nerizičan način

- djelovati na prihvaćanje i poštivanje različitosti a osobito vezano uz djecu s razvojnim teškoćama

- pomagati djetetu da prevlada teškoće u uspostavljanju novih socijalo- emocionalnih veza u vrtiću

- bogatom poticajnom sredinom i raznolikošću sadržaja i aktivnosti

zadovoljavati dječju radoznalost i bogatiti dječji doživljajni svijet;

- poštovanje dječjih emocija uz usmjeravanje djeteta kako da ih socijalno prihvatljivo iskaže ( kutić emocija, pravila ponašanja, „vrijedne ruke“, razgovor…)

* **Spoznajni razvoj**

- poticati senzibilizaciju osjeta putem otkrivanja osobina, funkcija i odnosa stvari i prirode

- podržavati i njegovati prirodnu radoznalost djeteta za vlastitu osobu i sve što ga okružuje

- konstantno obogaćivati prostor novim zanimljivim materijalima sukladno interesima i potrebama djece

- obogaćivati dječju spoznaju kako živjeti zdrav život

Osvješćivanje djece o važnosti brige za vlastitu i tuđu sigurnost

- poticanje konstruktivnog načina rješavanja problema

- razvijati dječju pažnju, koncentraciju i mišljenje

- zadovoljavati dječji interes za pisane znakove

- djelovati na senzibilizaciji djece za narodne običaje i kulturnu baštinu te bogatstvo prirode oko nas

- uključivanje lokalnih običaja, pjesama, plesova u program vrtića

* **Govor, komunikacija, izražavanje i stvaralaštvo**

- djelovanje na usvajanju i obogaćivanju svih oblika komunikacije i izražavanja kod djece bogatstvom poticaja prirodnih, društvenih i umjetničkih sadržaja (kulturni običaji, enciklopedije, slikovnice, kontakti sa različitim ljudima i zanimanjima, izložbe, predstave…)

- bogatiti i razvijati dječji govor i govorno stvaralaštvo, sposobnost primanja, razumijevanja i izražavanja poruka (čitanje priča, poticanje djece da sami prepričavaju ili izmišljaju priče, slikopriče…)

- razvijanje i usavršavanje likovnih sposobnosti djece i likovnog stvaralaštva

- djelovati na poticanju dječjeg slobodnog izražavanja svojih potreba, interesa i doživljaja preoblikovanjem sredine i korištenjem materijala i poticaja

- zadovoljavati dječji interes za pismenom komunikacijom i izražavanjem pismenim putem

- njegovati suradnju i stvaralaštvo

**Humanistički i holistički orijentiranu koncepciju odgoja i obrazovanja predškolske djece nastojat ćemo i nadalje razvijati i maksimalno aktualizirati u kontekstu kurikuluma našeg vrtića.**

Odgojno – obrazovni nastojimo tijekom pedagoške godine dodatno obogaćivati prema mogućnostima sadržajima iz kulture (predstave, izložbe…), kraćim i dužim izletima, posjetima, izlaganjima, svečanostima i radionicama na razini ustanove.

Obzirom da se nalazimo u pomalo zabačenom položaju i imamo malen broj djece broj kulturnih sadržaja koji nam se nudi nije prevelik, no one koje nam se nude svakako nastojimo iskoristiti.

Kroz bližu budućnost nastojat ćemo produbiti i intenzivirati suradnju s ustanovama i kulturnim društvima unutar same općine: Osnovnom školom, NP Paklenica, Turistička agencija, KUD Podravec…

Teme i motivi na koje planiramo „utkati“ u aktivnosti koje ćemo provoditi temeljem dječjih interesa:

Slika o sebi i prihvaćanje različitosti – razvoj slike o sebi može se provoditi kao smišljene ciljane aktivnosti ( kao na primjer: ja, moje ime, što volim, moje emocije – kako se osjećam, moja obitelj, moji prijatelji , te zatim kroz te aktivnosti doći do tema kao što su razlike i sličnosti među nama, kako je to biti drugačiji, što je svima zajedničko…) no realno je razvoj slike o sebi „protkan“ kroz sve aktivnosti koje se u vrtiću provode kao i kroz svakodnevne životne situacije koje se dešavaju u vrtiću. Razvoj pozitivne slike o sebi povezan je s očekivanjima od sebe samoga, s uspješnosti u kasnijim aktivnostima te s prihvaćanjem drugih. Zbog navedenog konstantno nastojimo oblikovati toplu atmosferu u vrtiću koja ispunjava potrebe svih uključenih u odgojno obrazovni proces za prihvaćanjem, poštovanjem i podrškom.

Izjašnjavamo se kao vrtić koji voli čitanje i koji kod djece nastoji potaknuti ljubav prema pisanoj riječi. Sukladno tome pažljivo i svrsishodno nastojimo svake pedagoške godine upotpunjavati vrtićku zbirku knjiga, vodeći brigu o kvaliteti i primjerenosti svake. U skladu s navedenim sudjelujemo na projektu Ibis grafike „Naša mala knjižnica“, kojem su neki od ciljeva: poticanje kritičkog čitanja od najranije dobi, promoviranje vrhunskih književnih djela hrvatskih i stranih autora , pristupačnost kvalitetnih knjiga stranih autora na hrvatskom jeziku našim čitateljima, itd.

Također smo formirali „Vrtićku knjižnicu“, kojućemo i nadalje nadopunjavati probranim knjigama, slikovnicama i enciklopedijama te ćemo nastojati nadalje opremiti taj prostor na način da bude udoban i primamljiv djeci (dodavanjem dodatnih polica, vreća za sjedenje, ukrašavanje prostora dječjim radovima…).

Obzirom da je sigurnost i samozaštita djece jedan od naših prioriteta sudjelujemo i u programu Hrvatskog Crvenog križa „Sigurnije škole i vrtići“ registracijom na edukativnu platformu <https://sigurnija-djeca.hck.hr/>. Na platformi su dostupne brojne aktivnosti i materijali s naglaskom na slijedeće teme: Priprema za izvanredne situacije, Prva pomoć, Sigurnost u vrtiću, Psihosocijalna podrška.

Rad na projektima oblik je prirodnog integriranog učenja djece. Rad na projektima konstantan je u našem vrtiću. Teme se odabiru spontano, sukladno dječjim interesima te takav oblik rada osigurava intrinzičnu motivaciju djece te aktivno stjecanje znanja.

U neposrednom radu s djecom kombinirat će se i primjenjivati različite metode i oblici rada, bazirane na humanističko – razvojnoj koncepciji programa odgoja i obrazovanja predškolske djece: zajednički rad u skupini, rad u manjim skupinama, rad u parovima, individualni rad.

Odgojno – obrazovni rad bit će, prema mogućnostima dodatno obogaćen tijekom sadržajima iz kulture (predstave, izložbe…), kraćim izletima, posjetima, izlaganjima, svečanostima i radionicama na razini ustanove.

**Namjena programa**

Dječji vrtić djelatnost odgoja i naobrazbe provodi kroz

* redovni desetosatni vrtićki program
* u vremenu od 6 i 30 do 16 i 30 sati
* redovni petosatni vrtićki program
* u vremenu od 8 do 13 sati
* primarni 250/150 satni program za djecu u godini dana prije polaska u školu, a koja ne pohađaju jedan od redovnih programa

U redovni desetosatni i petosatni vrtićki program integriran je i program predškole.

U vrtiću su formirane dvije mješovite odgojne skupine za dob djece od navršene treće godine života do polaska u školu što se pokazalo dostatnim za potrebe naše Općine.

U vrtić uspijevamo upisati svu djecu za koju roditelji predaju zahtjev za upis a da smo i dalje u okvirima DPS-a.

Kao što je već spomenuto, obzirom na postojeći interes i ukazanu potrebu od strane roditelja u pedagoškoj godini 2022./23. planira se otvaranje i formiranje mješovite jaslične skupine.

**Nositelji programa**

Program rada realiziraju tri odgojiteljice Nikolina Trošelj, Anita Milovac i Ana Nekić u punom radnom vremenu, kuharica Dinka Knežević u punom radnom vremenu, spremačica Silvija Koić Matanović u punom radnom vremenu, domar- ložač putem ugovora o dijelu.

Pedagoginja A. Klanac koristi svoje pravo na rodiljni/roditeljski dopust te je u tom razdoblju kao zamjena zaposlena Matea Vladimir, mag. educ. philol. germ. i mag. paed.

1. Prstec Marasović radi ravnateljske poslove i po potrebi u skupinama.

Kuharica D. Knežević trenutno koristi pravo na bolovanje zbog zdravstvenih razloga. Kao zamjena zaposlen je D. Njegovan. D. Njegovan zaposlen je kao nestručna zamjena sukladno članku 26., stavka 5. i 6. Zakona o predškolskom odgoju i obrazovanju.

Planira se zapošljavanje još dva odgojitelja (m/ž) za potrebe jaslične skupine.

Svi ostali djelatnici imaju stručnu spremu propisanu Zakonom o predškolskom odgoju i obrazovanju i Pravilnikom o visini stručne spreme odgojno obrazovnih djelatnika te vrsti i stupnju spreme ostalih djelatnika.

**Način ostvarivanja programa**

Program se realizira primjenom suvremenih znanstvenih metoda i spoznaja o učenju djece. Integrirani i razvojni kurikulum podrazumijeva paralelno odvijanje mnoštva aktivnosti djece, stimulativno materijalno okruženje koje potiče na istraživanja i stjecanje znanja***.***

Bitni aspekti rada su:

- stvaranje smislenog i poticajnog okruženja

- obogaćivanje centara smislenim i poticanim materijalima

- individualizirani pristup

- poticanje projektne metode rada s djecom

- refleksije sa djecom i stručnjacima

- stvaranje suradničkog ozračja za sve sudionike odgojno obrazovnog procesa

- usmjeravanje na važnost i zdravstveno-preventivni potencijal tjelesnog vježbanja od najranije dobi, u cilju poticanja cjelokupnog psihofizičkog razvoja djeteta i razvijanja zdravih navika

**Vremenik aktivnosti programa**

Vremenik aktivnosti programa u grubo je vezan uz posluživanje obroka te se prema potrebama i interesima djece mijenja i prilagođava

6:30 – 9:00 h – u tom razdoblju, kako pristižu djeca konzumiraju doručak, te se uključuju u individualne ili grupne aktivnosti po kutićima, sukladno vlastitim preferencijama

* Doručak se poslužuje do 9 sati te djeca imaju pravo izbora što će jesti između više ponuđenih opcija

9:00 do 11:30 h – u tom razdoblju se, ovisno o vremenskim uvjetima kao i interesu djece, organizira ili boravak na zraku u obliku šetnje ili aktivnosti na dvorištu

* Organiziraju se planirane i/ili grupne aktivnosti za djecu
* Rade se aktivnosti i istraživanja vezana uz aktualne projekte
* U tom se razdoblju kada se procijeni potreba ili djeca iskažu interes djeci osigurava užina u obliku voća

11:30 h – 12:00h – slijedi pospremanje sobe nakon kojeg slijedi ručak

Nakon ručka vrijeme je ili za mirne aktivnosti ili za izlazak na dvorište što se ponovno usklađuje sa interesima djece kao i sa objektivnim vremenskim uvjetima.

14:00 h – užina za djecu koja su na duljem boravku u vrtiću nakon čega slijede aktivnosti sukladno interesima i preferencijama djece

* 1. **Program predškole**

Dječji su vrtići temeljem Zakon o predškolskom odgoju, Državnog pedagoškog standarda predškolskog odgoja i naobrazbe te Pravilnika o sadržaju i trajanju programa predškole, obvezni provoditi program predškole s djecom u godini pred polazak u školu.

Primarni programpredškoleu trajanju od 250/150 sati namijenjen je djeci u godini prije polaska u osnovnu školu koja nisu uključena u redoviti petosatni ili desetosatni redovni vrtićki program.

Djeca koja su uključena u redovite programe u sklopu programa imaju integrirani program predškole.

Broj djece koja se uključuju u primarni program predškole izuzetno malen, odnosno do sada je riječ o dvoje djece , koje smo sukladno satnici koju osigurava primarni program uključili u redovnu grupu s ostalom djecom u godini pred polazak u školu.

Roditelji se dakle velikom većinom odlučuju za uključivanje djece u primarne programe s uključenim programom predškole.

Razlozi i potreba za ostvarivanjem programa predškole temelje se na činjenici da svako dijete ima jednako pravo na jedan od organiziranih oblika izvanobiteljskog predškolskog odgoja i obrazovanja.

Predškola svojim programom pridonosi cjelovitom razvoju osobnosti djeteta, poticanju svih aspekata djetetova razvoja i kvaliteti njegova života.

Cilj programa je stvaranje i usklađivanje svih uvjeta za cjelovit razvoj djece predškolske dobi, intenziviranje suradnje s roditeljima, s kulturnim, gospodarskim i drugim subjektima u lokalnoj zajednici, poštujući zakonitosti razvoja djece te dobi, temeljna načela o pravima djeteta i potrebama djece predškolske dobi, te kriterije (standarde) optimalnih uvjeta za razvoj djece do polaska u osnovnu školu.

Zadaće programa predškole su:

* osigurati poticajno materijalno-organizacijsko okruženje,
* unaprjeđivati intelektualni, društveni, moralni i duhovni razvoj djece kroz stjecanje znanja, vještina i navika, kroz izgrađivanje identiteta, humanizma i tolerancije, odgovornosti, autonomije i kreativnosti,
* osigurati interakcijske odnose s djecom, u kojima će stjecati sigurnost i samopouzdanje, osjećaj napredovanja i uspjeha, pozitivnu sliku o sebi kao kompetentnoj osobi,
* poticati dječju igru, uvažavajući je istovremeno kao osnovnu aktivnost, sredstvo i metodu rada,
* pridonošenje osobnoj, emocionalnoj, obrazovnoj i socijalnoj dobrobiti djeteta,
* poticati partnerstvo vrtića s roditeljima i širom zajednicom.

Blisko surađujemo sa stručnom službom škole po pitanju djece u godini prije polaska u školu. Odgojitelji i stručna služba škole surađuju i dijele važne informacije o svakom pojedinom djetetu u godini pred polazak u školu kako bi se toj djeci prijelaz olakšao i prošao što laganije.. Ovu suradnju nastojat ćemo nadalje produbljivati i usavršavati kako bi se djeci olakšao prijelaz iz jedne ustanove u drugu.

1. **BITNI ZADACI ODGOJNO-OBRAZOVNOG RADA NA NIVOU USTANOVE**
* **Unapređenje materijalnog, prostornog, socijalnog i vremenskog konteksta**
	+ Oblikovanje okruženja koje potiče na istraživanje, otkrivanje i razumijevanje svijeta oko sebe te izražavanje vlastitog mišljenja
	+ Okruženje treba poticati razvoj i učenje
* Konstantno obogaćivanje prostora novim materijalima sukladno interesima djece i u suradnji s roditeljima društvenom sredinom
* Formiranje i razmještaj centara aktivnosti temeljem interesa djece
* Omogućavanje slobodnog odabira aktivnosti, slobodnog kretanja iz skupine u skupinu
* Osiguravanje vremenske i materijalne fleksibilnosti koliko je god moguće
* **Poticanje samostalnosti i autonomije djeteta, poticanje tolerancije i uvažavanja različitosti**
* Poticanje djece i odraslih uključenih u odgojno obrazovni proces da budu konstruktori i sukonstruktori vlastitog razvoja
* Uvažavanje svakog djeteta kao individue s vlastitim potrebama, interesima i specifičnostima te poticanje djece na isto
* Svakodnevno poticanje socijalno prihvatljivog načina iskazivanja emocija
* Vlastitim primjerom ukazati djeci kako rješavati određene situacije
* Stvaranje pozitivne slike o djetetu u odnosu prema svim sudionicima odgojno obrazovnog procesa
* Inkluzija i integracija djece s poteškoćama u redovne vrtićke programe
* **Omogućavanje učenja kroz iskustvo, učenje čineći, učenje na vlastitim pogreškama uz konstantnu potporu i podršku sukladno individualnim potrebama djeteta**
* Poticanje na samostalnost prilikom hranjenja (samostalan odabir i posluživanje hrane), te izvršavanja ostalih zdravstveno-higijenskih potreba
* **Stvaranje konteksta za poticanje kreativnog izražavanja i rješavanja problemskih situacija**
* Pažljivim slušanjem i promatranjem djece nastojati prepoznati dječje interese i u skladu s time osigurati potrebne poticaje
* Ponuditi djeci kroz aktivnosti i slobodnu igru bogatstvo različitih materijala i sredstava
* Planiranje aktivnosti koje potiču djecu na razmišljanje, inicijativnost, istraživanje i različite oblike izražavanja i stvaranja
* Omogućiti djeci slobodu prilikom odabira i kombiniranja ponuđenih materijala
* Rad na projektima i sklopovima aktivnosti
* Poticati i ohrabrivati inovativnost, istraživački duh i želju za znanjem i razumijevanjem svijeta oko sebe
* **Poticanje razvoja svjesnosti o biološkoj raznolikosti i kulturološkim karakteristikama i specifičnostima našeg kraja**
* Poticanje djece na promatranje prirode (flore i faune) koja nas okružuje te na promjene koje se u njoj zbivaju sukladno izmjenama godišnjih doba, vremenskim uvjetima i sl.
* Poticanje razvoja ekološke svijesti
* Upoznavanje djece s bogatstvom biljnog i životinjskog svijeta koji nas okružuje putem suradnje s djelatnicima Nacionalnog parka Paklenica (posjete i izleti )
* **Unapređivanje procesa odgojno obrazovnog rada i organizaciju kroz tjedne, mjesečne i godišnje evaluacije i dogovaranja te uspostavljanje kvalitetne komunikacije svih sudionika odgojno obrazovnog procesa**
* Konstantan rad na stvaranju suradničkog ozračja, ravnopravnog dijaloga i sinergije svih sudionika odgojno obrazovnog procesa
* Pravodobno i svrhovito analiziranje i dogovaranje smjernica daljnjeg odgojno obrazovnog rada
* Prezentiranje rada izlaganjem dokumentacije- dječjih radova, fotografija snimljenih tijekom aktivnosti, knjige projekta, izjava djece
* Informiranje roditelje o radu s djecom, njihovom napretku, te omogućavanje aktivnog sudjelovanja roditelja u odgojno obrazovnom procesu
* Suradnja s drugim odgojno-obrazovnim ustanovama
1. **PROJEKTI**

Rad na projektu je jedan od oblika integriranog kurikuluma. Pod pojmom projekta razumijevaju se različiti oblici integriranog učenja i istraživanja djece i odgajatelja.

Tijek rada na projektu nije moguće unaprijed planirati, nije ga moguće ranije strukturirati, nije unaprijed određena duljina njegova trajanja niti se zna u kojem će se smjeru razvijati. Osnovni je kriterij odabira smjera razvoja projekata interes djece. Jedino što je unaprijed poznato su faze rada na projektu a to su: određivanje tema projekta, cilja i zadatka, izrada plana projekta provođenje projekta i vrednovanje.*.*

Rad na projektima zasigurno ćemo nastaviti. Sukladno interesima djece odgojitelji će i u narednom razdoblju planirati materijale kojima će poticati djecu na daljnja istraživanja svojih interesa i prema potrebi organizirati refleksije.

Kroz projekte potiče se djetetova radoznalost, zanimanje za neposrednu okolinu koja ga okružuje i ukazuje na vrijedne i zanimljive sadržaje u bliskom okružju.

Dijete lakše povezuje različita područja znanja u logičnu cjelinu te počinje uočavati povezanost različitih aspekata svijeta oko sebe. Tako stečeno znanje je smisleno i svrsishodno.

Nastojati poraditi na kvaliteti dokumentiranja projekata što nam je trenutno slaba točka.

1. **SURADNJA S RODITELJIMA**

Vrtić ima trajni zadatak kroz stalnu komunikaciju i interakciju razvijati s roditeljima partnerski odnos koji se temelji na međusobnom poštivanju, savjetovanju i dijalogu, a sve s ciljem stvaranja zajedničke odgovornosti za dobrobit djece

* Uspostavljanje parterskog odnosa između roditelja i Vrtića
* Svijest o zajedničkoj odgovornosti za odgoj djeteta
* Djelatno uključivati roditelje u rad vrtića

**Suradnja s roditeljima realizirat će se kroz:**

* roditeljske sastanke
* radionice
* individualne razgovore – prema potrebi i želji svakog pojedinog roditelja ili na inicijativu odgojitelja, tokom cijele pedagoške godine
* svakodnevni kontakt – svakodnevno prilikom preuzimanja i predavanja djeteta roditelju od odgojitelja se očekuje da roditelju da informacije bitne za taj dan boravka djeteta u vrtiću
* ankete – prema potrebi tijekom godine
* inicijalni razgovori s roditeljima novoupisane djece ( o navikama i karakteru, djece, što očekuju od vrtića, o bolestima i alergijama, na što bi voljeli da obratimo pažnju…) u svrhu što boljeg upoznavanja djeteta i roditelja te uspostavljanja međusobnog povjerenja.
* kutića za roditelje – prenošenje informacija pismenim putem roditeljima o novostima u objektu, aktivnostima i projektima koji se provode s djecom, izletima, posjetima i radionicama
* web stranice vrtića - www://dvosmjeh.hr
* listići s obavijestima – prema potrebi
* uključivanja roditelja u odgojno obrazovni rad prema dječjim interesima, mogućnostima i želji roditelja – tijekom godine
* sakupljačke aktivnosti – tijekom godine
* sudjelovanje u organizaciji i ostvarenju izleta, predstava, posjeta, druženja, proslava, radionica – tijekom godine

Posredna komunikacija s roditeljima odvijat će se putem telefona, video poziva i elektroničkim putem.

Prednost će svakako imati komunikacija s roditeljima licem u lice .

1. **VREDNOVANJE I SAMOVREDNOVANJE**

Odgojitelji će svoju valorizaciju i samovrednovanje provedenih aktivnosti bilježiti:

* tromjesečno u knjigu pedagoške dokumentacije i na temelju snimki, foto i video dokumentacije u mape odgojitelja (izrada dječje slikovnice na neku temu, crtež, primjer radnog listića),
* vrednovanje tromjesečnog razdoblja provest ćemo zajednički na Odgojiteljskom vijeću preko rasprave,
* svakodnevno, kroz razgovore o interesima i potrebama svakog pojedinog djeteta kao i kroz razgovore o svakodnevnim situacijama i mogućnostima novom, drugačijem i inovativnijem pristupu istim

Praćenje, procjenjivanje i evaluiranje odgojno-obrazovnog rada obuhvaćat će svakodnevnu samorefleksiju odgojitelja o ostvarenju odgojno-obrazovnih namjera i procjenu postignuća djece te etapne zajedničke analize kvalitete odgojne prakse, napretka djece i rada odgojitelja koje će se temeljiti na različitim dokumentima: bilješkama odgojitelja iz odgojnog procesa, foto, audio i video-snimkama, dječjem stvaralaštvu, različitim skalama procjena, protokolima praćenja, razvojnim listama, upitnicima za djecu i roditelje.
Vrednovanje postignuća vršit će se temeljem osobnih promjena u ponašanju svakog pojedinog djeteta kao i kroz prizmu funkcioniranja pojedine skupine kao cjeline te naposljetku ukupnog ozračja unutar vrtića.

**Oblici dokumentiranja, planiranje i dokumentiranje rada**

U narednom razdoblju odlučili smo intenzivnije raditi na individualnom dokumentiranju u vrtiću jer nam je to kao kolektivu slaba točka.

Za svako dijete vodit će se osobna mapa.

Na razini Ustanove vodit će se sljedeća pedagoška dokumentacija: - popis djece po odgojnim skupinama, matična knjiga djece, Godišnji plan i program, Godišnje izvješće, ljetopis, zapisnici o stručnim tijelima, evidencija o stručnom usavršavanju.

Timskim pristupom dogovaraju se: godišnji plan rada ustanove, tromjesečni planovi rada odgojnih skupina: tematsko i projektno, dnevni planovi rada odgojnih skupina na bazi planiranih poticaja

Realizacija organizacije će se ostvarivati godišnjom, mjesečnom i dnevnom artikulacijom.

* Godišnja artikulacija se ostvaruje na razini ustanove tzv. okvirnim kalendarom rada ustanove gdje će se strukturirati oni oblici odgoja i obrazovanja koji se ne provode svaki tjedan (npr. izleti, priredbe, blagdani..).
* Mjesečnom artikulacijom dogovarat će se kalendar mjesečnih aktivnosti na razini ustanove i skupina.
* Dnevnom artikulacijom rada dogovarat će se ritam aktivnosti na nivou skupine: jutarnji dogovor oko provođenja aktivnosti, individualno po skupinama ili zajednički.

Provoditi će se unutarnje i vanjsko vrednovanje.

Unutarnje u odnosu: prema djetetu, prema odgojnoj skupini prema programu i prema ustanovi

* Prema djetetu: odnosi se na praćenje individualnih potreba djeteta. Praćenje i valorizacija odnose se na spoznajni, doživljajni i psihomotorni aspekt obrazovanja. Izdaje se mišljenje vrtića za svu djecu u godini prije škole.
* Prema odgojnoj skupini provodit će se:dnevna, tromjesečna, polugodišnja i godišnja valorizacija rada skupina.
* Prema programu: izvješće o realizaciji programa
* Prema ustanovi: godišnje izvješće rada ustanove